b'\n_START_ARTICLE_\nHrastovlje\n_START_SECTION_\nZgodovina\n_START_PARAGRAPH_\nKraj je bil v \xc4\x8dasu cvetenja Bene\xc5\xa1ke republike pod njenim mo\xc4\x8dnim vplivom, zlasti zatem, ko ga je 1581. leta plemeniti Neuhaus prodal zdravniku Alessandru Zarottiju iz Kopra. 15. stoletje je zaznamovalo pusto\xc5\xa1enje kuge, ki naj bi po legendi pomorila vse prebivalce razen dveh deklet, iz katerih naj bi iz\xc5\xa1li vsi nadaljnji rodovi in po njima nosili dva najbolj pogosta priimka vasi, Kocjan\xc4\x8di\xc4\x8d in Rihter._NEWLINE_V \xc4\x8dasu 2. svetovne vojne je okupatorjeva vojska po\xc5\xbegala ve\xc4\x8d va\xc5\xa1kih hi\xc5\xa1. Povojno obdobje pa je prineslo v skladu s trendom celotne Primorske (osvobojena cona B Svobodnega tr\xc5\xbea\xc5\xa1kega ozemlja pod jugoslovansko upravo) dotok prebivalcev tudi v Hrastovlje. V vseh kasnej\xc5\xa1ih desetletjih pa je \xc5\xa1tevilo prebivalstva upadalo, z izjemo obdobja zadnjega popisa._NEWLINE_Mednarodno prepoznana je vas postala leta 1949, ko je doma\xc4\x8din, kipar Jo\xc5\xbee Pohlen, v lokalni cerkvi Svete Trojice, enem izmed najstarej\xc5\xa1ih objektov v Istri, razkril freske Mrtva\xc5\xa1ki ples. 1959. leta je vas dobila vodovod, ki se napaja iz va\xc5\xa1kega studenca. Ju\xc5\xbeno od vasi od leta 1990 stoji Pohlenov kamniti kip \xc5\xa0avrinka (kar je bil neko\xc4\x8d naziv za \xc5\xbeenske, ki so v Trst na glavah nosile svoje kme\xc4\x8dke pridelke). Zaradi ve\xc4\x8dje mobilnosti sodobnega \xc4\x8dloveka v vasi ni ve\xc4\x8d trgovine, a je najti gostilno in turizem na vasi. Hi\xc5\xa1a s \xc5\xa1tevilko 22 je najstarej\xc5\xa1i nesakralni objekt v vasi, zgrajen je bil namre\xc4\x8d (najkasneje) v 2. polovici 17. stoletja. Mno\xc5\xbeica hi\xc5\xa1 ima v dana\xc5\xa1njem \xc4\x8dasu spomeni\xc5\xa1ko za\xc5\xa1\xc4\x8dito, zaradi \xc4\x8desar so postopki obnove hi\xc5\xa1 resda bolj zapleteni, vendar estetski razvoj kraja sledi neki kontinuiteti.\n_START_SECTION_\nGeografija\n_START_PARAGRAPH_\nKraj se razprostira neposredno pod Kra\xc5\xa1kim robom na nadmorski vi\xc5\xa1ini 175 metrov. Le\xc5\xbei v hudourni\xc5\xa1kem podalj\xc5\xa1ku reke Ri\xc5\xbeane, geolo\xc5\xa1ko pa na stiku kra\xc5\xa1kega in fli\xc5\xa1nega sveta. Zato je na ozemlju najti ve\xc4\x8d zaplat kra\xc5\xa1kega apnenca, med drugim na gri\xc4\x8du tega tipa stoji tudi taborska cerkev. Kra\xc5\xa1ki zna\xc4\x8dilnosti sta tudi bruhalnik Sla\xc4\x8dka baba in po\xc5\xbeiralnik v Gabru, ki podzemno napaja enega izvirov Ri\xc5\xbeane. Vas le\xc5\xbei ob vzno\xc5\xbeju gri\xc4\x8da Vrh, ki je podvr\xc5\xbeen mo\xc4\x8dni eroziji; druge bli\xc5\xbenje vzpetine so Strana, Gaber in Podklen\xc4\x8di\xc4\x8d. Pod vasjo ob\xc4\x8dasno te\xc4\x8de Hrastovski potok._NEWLINE_Obmo\xc4\x8dno podnebje je submediteransko, nekoliko ve\xc4\x8djo koli\xc4\x8dino padavin (do 1.400 milimetrov letno) v primerjavi s sicer\xc5\xa1njim podro\xc4\x8djem pa gre pripisati orografski pregradi, ki se v obliki Kra\xc5\xa1kega roba pojavlja neposredno zahodno od vasi. Povpre\xc4\x8dna letna temperatura je 12 \xc2\xb0C. Naravno rastlinsko odejo predstavljajo pa\xc5\xa1niki in grmi\xc4\x8devje. Vinogradi in njive, ki obdajajo Hrastovlje, so obmo\xc4\x8dje gojenja krompirja, koruze, mu\xc5\xa1kata, malvazije, refo\xc5\xa1ka in kraljevine._NEWLINE_Vas zaznamuje istrski tip strnjenih hi\xc5\xa1, med katerimi potekajo ozke ulice. Mno\xc5\xbeica hi\xc5\xa1 je danes obnovljenih in na novo ometanih, na drugi strani pa zlasti arhai\xc4\x8dne hi\xc5\xa1e tudi propadajo in bi bile za polno funkcionalnost potrebne obnove.'